यौन उत्पीड़न : मेडिकल परीक्षण रिपोर्ट का इंतजार  
नरैनी सीट से बीएसपी विधायक पुरुषोत्तम नरेश द्विवेदी पर यौन उत्पीड़न मामले में उत्तर प्रदेश सरकार ने सीबीसीआईडी जांच के आदेश दे दिए हैं।
उप्र के नरैनी सीट से बीएसपी विधायक पुरुषोत्तम नरेश द्विवेदी पर यौन उत्पीड़न मामले में उत्तर प्रदेश सरकार ने सीबीसीआईडी जांच के आदेश दे दिए हैं।  इससे पहले विधायक पर आरोप लगाने वाली 17 साल की एक लड़की का मेडिकल परीक्षण किया गया। तीन डॉक्टरों की टीम ने लड़की की मेडिकल जांच की।  बांदा के एसपी के कहने पर मुख्य चिकित्साअधिकारी ने तीन डॉक्टरों की टीम बनाई जिसमें दो महिला डॉक्टर शामिल की गईं। जांच के बाद अब मेडिकल रिपोर्ट का इंतज़ार है। लड़की ने विधायक पर आरोप लगाया है कि उन्होंने अपने गुर्गों के साथ मिलकर उसका यौन शोषण किया और विरोध करने पर चोरी के इल्जाम में उसे जेल में डलवा दिया जबकि विधायक उसे पार्टी कार्यकर्ता की बेटी बता रहे हैं जो उनके ही घर में 'बेटी' की तरह रहती थी लेकिन पैसे और राइफल चुराकर भाग गई।   इस मामले पर अब सियासत शुरू हो गई है समाजवादी पार्टी नेता मुलायम सिंह यादव ने बसपा सरकार में असुरक्षित होती महिलाओं की बात कही है।